Tienermeisie in Athlone doodgeskiet | Netwerk24
Deur Warda Meyer 14 Januarie 2020 14:42
'n Meisie van 15 jaar het Sondag aan haar wonde beswyk nadat sy in 'n skietgeveg in Belgravia in Athlone, Kaapstad, in die kruisvuur van 'n oor-en-weer-skietery beland het.
Siyabulela Malo, Wes-Kaapse polisiewoordvoerder, sê die skietvoorval in die Vygieskraal- informele nedersetting is eers Maandag by die polisie aangemeld.
Hoewel sommige inwoners op die Western Cape Gangwatch Facebook-blad die weermag vir die voorval kwalik neem, het ander gesê dit was bendelede wat op mekaar geskiet het.
"Verskeie skote is afgevuur en 'n meisie, Celest, is noodlottig gewond en is later in die hospitaal dood," skryf een inwoner.
Kort daarna is daar egter op die Facebook-blad gesê dit was nie die weermag wat die tienermeisie geskiet het nie en dat die skuldiges bendelede is "wat op Americans-bendelede in die vlei geskiet het".
Nog 'n inwoner het aan die administreerder van die blad geskryf: "Ek is 'n ooggetuie wat anoniem wil bly. Toe hulle daardie meisie geskiet het, het ek gesien wie haar geskiet het en ander mense het ook gesien, maar hulle is bang om te sê wie dit is. Die weermag was nooit daar toe die meisie geskiet is nie. Die weermag het eers later die nag gekom."
Die weermag het alle navrae na die polisie verwys.
"Die voorval wat in Athlone plaasgevind het, moet na die polisie verwys word aangesien dit 'n polisiesaak is," het die weermag gesê.